 1  Districtius inhibetur ne monachi Ordinis nostri parochiales ecclesias regere, vel in eis deservire aut curam animarum habere, vel ibidem moram diutius facere occasione qualibet permittantur, et si qui sunt alicubi in ecclesiis huiusmodi protinus revocentur ; id ipsum statuitur de domo Sancti Galgani apud Senas.  2  Nullus abbas irregularem monachum mittat ad Curiam causa dispensationis obtinendae, nec in fraudem huius constitutionis ad proximas abbatias, nisi de Capituli generalis licentia speciali ; quod si quis facere praesumpserit in sequenti Capitulo veniam inde petat et sit in levi culpa sex diebus duobus eorum in pane et aqua, et quadraginta diebus extra stallum abbatis.  3  Cum iuxta B. Benedicti regulam tales esse debent abbates qui sint et sciant unde proferant nova et vetera, praecipitur tam patribus abbatibus quam electoribus, ut tales de cetero eligantur in abbates, qui sint competentis litteraturae, vitae laudabilis et aetatis legitimae, et maxime circa Romam.  4  Conversi de cetero non fratres sine proprio nomine, sed conversi vocentur ; qui contra hoc scienter praesumpserit veniam petat in capitulo ad arbitrium praesidentis puniendus. Conversi vero qui in villis, grangiis, cellariis, vel mensis saecularium comederint sine cappis, vel in grangiis extra refectorium comederint vel biberint, sequenti die sint in pane et aqua.  5  Monachi qui in domibus vel in capellis a decennio et infra, quocumque modo Ordini acquisitis, ad commorandum missi sunt, revocentur sine mora, alioquin quamdiu ibi fuerint tam abbates eorum quam monachi omni sexta feria sint in pane et aqua ; abbates nihilominus super hoc veniam petant in Capitulo generali ; alii autem abbates qui capellas habent huiusmodi sequenti anno per se vel per alios rationem cur eas teneant reddant Capitulo generali.  6  Conceditur ut in domo Claraevallis fiat commemoratio B. Bernardi tam ad vesperas quam ad laudes.  7  Nullus de haeresi convictus vel notatus aut vehementer suspectus recipiatur in Ordine quacumque ratione et si quisquam huiusmodi poterit in Ordine reperiri, eiiciatur protinus aut penitus includatur, proviso diligentius ne veneno pestiferae suggestionis possit alios corrumpere quoquomodo, et si quis abbas scienter contra facere praesumpserit absque retractatione deponatur, et alii quorum consilio factum fuerit a propriis domibus emittantur, non reversuri nisi per Capitulum generale.  8  Conversi non mittantur in expeditione cum quadrigis vel aliis vecturis quacumque ratione ; quod si contra factum fuerit tam mittentes quam missi, quamdiu ibi fuerint, in pane sint et aqua.  9  Provideant patres abbates in quantum poterint ut viros discretos et zelum habentes Ordinis visitatores mittant, et maxime ad remotas regiones, ac specialiter circa Romam, visitatores autem, qui forma gregis esse debent, praecipue his intendant sollicite quae salutem respiciunt animarum, et ad ordinis spectant disciplinam, et ita se habeant ne discipulorum animi qui de illorum praesentia aedificari debuerant, eorum exemplo ad ea quae non decent provocentur et numquam in capitulis vel tunc vel alio tempore quaestio de victualibus proponatur ; quod si quis facere praesumpserit, ipsa die sit in pane et aqua, et in ipso capitulo verberetur.  10  Depositionis sententia numquam de cetero in aliquem feratur abbatem quemcumque etiam contumacem, nisi in aliquo capitulo nostri Ordinis aliquantulo abbatum numero, prout in Charta Caritatis continetur nihilominus congregato, et tunc si praesens fuerit sive per contumaciam absens abbas huiusmodi sententia si dignum fuerit feriri potest.  11  Per litteras quas dominus Cistercii misit abbati de Candeleio praecipiendo mandans ut filium suum deponeret abbatem scilicet Bonaecumbae, nullum alicui praeiudicium generetur nec ab aliquo tale quid in posterum praesumatur.  12  Petitio domini Otthonis cardinalis de faciendo plenario servitio pro eo post eius obitum per universum Ordinem exauditur.  13  Petitio illustris regis Castellae de faciendo ipsius anniversario post eius obitum exauditur.  14  Petitio domini Radulphi Agennensis episcopi de plenario servitio per totum [Ordinem] pro eo post eius obitum exauditur, et pro domino episcopo Carnotensi et pro ipso domino Agennensi ac pro terra Albigensi dicatur a singulis sacerdotibus Ordinis una missa de sancta Maria et loco competenti dicatur collecta *Ecclesiae*.  15  Petitio domini Bauduini Samigaliensis episcopi de faciendo plenario servitio pro eo per universum Ordinum post eius obitum exauditur.  16  Petitio dominae comitissae Flandrensis de anniversario suo VI° kalendas augusti per universum Ordinem, adiunctis sibi bonae memoriae Ferrando comite et nobili viro W[illelmo] de Dampierre pariter cum uxore sua sorore dominae comitissae, post suum obitum, exauditur pro omnibus simul uno die faciendo.  17  Petitio abbatis et conventus Sancti Iacobi Provigniensis qui petunt ut inter familiares Ordinis conscribantur, exauditur.  18  Petitio domini episcopi Semigaliensis de abbatia monialium quae vocatur Iardinus Nostrae Dominae Ordini associanda, si secundum Ordinis instituta potest fieri, exauditur, et sit filia abbatiae de Alna, et hoc considerent abbates et de Villari et de Camberone.  19  Petitio regis Arragonensis de construenda abbatia committitur de Fontefrigido et de Sanctis Crucibus abbatibus qui ad locum personaliter accedentes locum et universas abbatias diligenter inspiciant et si universa parata invenerint, auctoritate Capituli generalis, non expectato alio generali Capitulo, de domo Populeti mittant illuc conventum, et quid inde, etc.  20  Petitio domini Agriensis episcopi de construenda abbatia committitur de Egris et Bouquam abbatibus qui ad locum personaliter accedentes, locum et universas circumstantias diligenter inspiciant, et si universa parata invenerint auctoritate Capituli generalis de domo de Pelis illuc mittant conventum, et quid inde, etc. Pater autem abbas, videlicet de Aceyo hoc eis denuntiet.  21  Petitio marchionis Moraviae de construenda abbatia committitur de Lanquen et de Plays abbatibus qui ad locum personaliter accedentes, locum et circumstantias diligenter inspiciant et quid invenerint sequenti anno renuntient Capitulo generali. Abbas de Lanquen hoc alteri collegae suo denuntiet.  22  Petitio domini Iacobi Praenestini electi de transferenda abbati Sancti Mathiae Reatinensis exauditur, et sibi committitur. Hoc ei abbas Sancti Mathiae annuntiet.  23  Petitio nobilis comitis Ultensis de construenda monachorum nostri Ordinis abbatia committitur iterum de Inis, et Iugo Dei et de Cumba abbatibus qui ad locum accedentes inspiciant quae secundum Ordinis instituta inspicienda sunt, et quid invenerint anno sequenti renuntient Capitulo generali. Abbas de Holma hoc eis denuntiet.  24  Petitio abbatis de Floregia qui poscit in filiam recipere domum canonicorum Insulae Arearum, committitur de Sinanqua et de Silvacana abbatibus qui, consideratis omnibus quae consideranda sunt, faciant inde auctoritate Capituli quod viderint expedire.  25  Petitio comitissae Flandrensis et sororis eius de duobus abbatiis monialium associandis Ordini exauditur, si potest fieri secundum Ordinis instituta, et hoc inspiciendum committitur de Laude et de Camberone abbatibus, qui potestatem habent faciendi inde quid viderint expedire, et sint filiae Claraevallis.  26  Petitio dominae comitissae Carnotensis de abbatia monialium construenda, committitur de Curia Dei, de Eleemosyna et de Oliveto abbatibus, qui ad locum personaliter accedentes, locum et circumstantias diligenter inspiciant et faciant quod viderint expedire, et quid ibi invenerint sequenti anno Capitulo renuntient.  27  Retractatio et compilatio diffinitionum et ordinatio committitur quatuor abbatibus de Savigniaco, de Balantiis, de Callovio et de Maceriis, ut conveniant prope Parisios in communibus Ordinis sumptibus ad hoc opus ut opere consummato referant ad dominum Cistercii et quatuor primos abbates, et illi referant Diffinitoribus et per Diffinitorum manus quod factum fuerit, Capitulo generali referatur.  28  De abbate et conventu de Surio qui litteras impetraverunt per quas in causam traxerunt, ut dicitur, abbatem et conventum de Portu Sanctae Mariae contra Ordinis instituta, quod si traheretur in exemplum, posset in destructionem Ordinis redundare, unde ipso facto excommunicationis sententiam incurrerunt, committitur Sanctae Mariae iuxta Dublinium Vallis Sancti Salvatoris et de Voto abbatibus qui super hoc inquirant diligentius veritatem, et si ita esse invenerint, dictum abbatem excommunicatum esse denuntient et deponant in instanti, omnes etiam quos super hoc invenerint culpabiles, similiter excommunicatos denuntient, et eos quorum consilio principaliter factum fuerit ad alias domos mittant, non reversuros nisi per Capitulum generale, ceteros vero puniant prout meruit unusquisque. Habeant etiam potestatem absolvendi eos qui poenituerint et humiliter petierint absolutionem ; sed tamen cum illis qui sic excommunicati celebraverunt, non poterunt dispensare, nisi cum solis decem qui minus malitiose ac magis simpliciter noscuntur hoc egisse.  29  Abbates de provincia Eboracensi quos visitatores exemptorum monasteriorum voluerunt visitare mittant in expensis suis communibus ad Curiam idoneum nuntium festinanter et ita studeant providere quod Ordini per eorum negligentiam aut defectum nullum possit evenire periculum aut praeiudicium generari, si gravamen Capituli animadversionem voluerint evitare.  30  Fratri Bernardo quondam abbati Sancti Martini quia ita domino Papae placet parcitur ut venire Pontigniacum non cogatur, in domo tamen in qua manet poenitentiam anno praeterito sibi pro culpa sua impositam agere non omittat, videlicet ut ultimus sit per annum numquam in abbatem aut priorem vel cellerarium promovendus. Abbas de Falera hoc ei denuntiet.  31  Abbates Sanctae Mariae iuxta Dublinium et Vallis Sancti Salvatoris accedant personaliter ad Hibernienses episcopos nostri Ordinis, quorum vita miserabilis, habitus notabilis, victusque detestabilis denigrat, ut dicitur, honestatem Ordinis, ipsosque moneant auctoritate Capituli generalis, et ut corrigantur efficaciter elaborent et quod inde fecerint sequenti anno renuntient Capitulo generali. Abbas de Cliva eis denuntiet.  32  Abbates Fossaenovae et Casemarii accedant personaliter ad dominum Praenestinum et dominum Renerium cardinales, et de eorum consilio procedant auctoritate Capituli generalis ad admonitionem episcoporum Ordinis nostri quorum vita *detestabilis,* habitus et victus abominabilis totius denigrat, ut dicitur, Ordinis honestatem et ut ipsi episcopi corrigantur efficaciter elaborent, prout dicti cardinales consuluerint faciendum, et quod inde fecerint anno sequenti renuntient. Abbas de Falera hoc eis denuntiet.  33  Inquisitio, correctio, reformatio domus de Cella de qua multa dicuntur committitur de Doberluc et de Boch abbatibus qui potestatem habeant auctoritate Capituli generalis tam in capite quam in membris, et quid inde, etc.  34  Abbates Fontisfrigidi et Scalae Dei sententiam in quosdam monachos et conversos Bonaecumbae latam ab abbatibus de Moris et de Domo Dei super Carum missis auctoritate Capituli generalis, executioni faciant demandari et excommunicando contradictores et rebelles habeant potestatem vel aliter cohercendi prout viderint expedire.  35  Causa quae vertitur inter abbatissas et moniales de Belloprato et de Brena super quadam summa pecuniae committitur de Alna et de Camberone abbatibus pace vel iudicio terminanda, et quid inde factum fuerit sequenti Capitulo referant generali.  36  Inspectio abbatiae quam vult fundare dominus episcopus Colocensis committitur iterum de Bochan et de Sancto Godardo abbatibus qui, omnibus circumstantiis diligenter inspectis, quid invenerint sequenti anno renuntient Capitulo generali et quia non sunt executi mandatum huiusmodi quod anno praeterito iniunctum eis fuit nec renuntiare curaverunt, poenitentiam agant in Usibus constitutam, videlicet ut tribus diebus sint in levi culpa uno eorum in pane et aqua. Abbas de Cicador hoc eis denuntiet.  37  Abbas de Coronata, qui non venit iam biennium est ad Capitulum, poenitentiam agat in Usibus constitutam. Abbas Sancti Matthei hoc ei denuntiet.  38  Querela abbatis de Ripatorio et abbatissae de Argenteolis committitur de Igniaco et de Charmeia abbatibus, pace vel iudicio terminanda, et quid inde, etc.  39  Abbas de Fiterio non venit ad Capitulum et agat poenitentiam in Usibus constitutam. Abbas de Berola hoc ei denuntiet.  40  De abbatia monialium Sanctae Mariae de Horto Dei Ordini associanda committitur de Paris et de Sancto Urbano abbatibus qui, inspectis quae inspicienda sunt, et quid invenerint sequenti anno renuntient Capitulo generali.  41  De abbate Bonaevallis Ruthinensis qui quamdam persecutorem proprii abbatis et alias indignum promovit in abbatem contra consilium, ut dicitur, patris abbatis, Aquaebellae et Sylvaecanae abbatibus committitur qui ad locum personaliter accedentes, de modo electionis, promovente et promoto diligentius inquirentes auctoritate Capituli generalis in plenaria potestate faciant inde quod secundum formam Ordinis viderint faciendum, et quid inde, etc.  42  De abbatia monialium quae Oliva vocatur Ordini associanda committitur de Villario et de Alna abbatibus qui, inspectis omnibus circumstantiis, faciant quod viderint expedire et sit filia de Alna.  43  Abbates Sancti Galgani et Sancti Salvatoris de Monte Amiato quibus commissum fuit negotium quod in litteris domini Papae continebatur super *monasterio* Sancti Pantaleonis, quia non renuntiaverunt Capitulo generali quid inde fecerint, poenitentiam agant in Usibus constitutam, videlicet ut tribus diebus sint in levi culpa uno eorum in pane et aqua. Abbas de Falera hoc eis denuntiet.  44  Abbates Casemarii et Sancti Anastasii quibus commissum fuit negotium de translatione abbatiae Sancti Stephani de Boscho quia non renuntiaverunt Capitulo generali quid inde fecerint agant poenitentiam in Usibus constitutam, et nihilominus quid inde fecerint sequenti anno renuntient Capitulo generali. Abbas Sancti Mathiae hoc eis denuntiet.  45  Negotium abbatum de Domdregnan et Glamluyx committitur de Rievalle et de Ruppe et Salleya abbatibus, qui accedentes ad dictas domos quae ibidem invenerint corrigenda corrigant et quae reformanda reforment, et quos invenerint puniendos puniant secundum formam Ordinis tam in capitibus quam in membris et si omnes non possunt, duo nihilominus dictum mandatum exequi non omittant, et quid inde, etc. Abbas de Salleya hoc duobus collegis suis denuntiet.  46  Querimonia abbatis de Castro Dei contra abbatem de Magio committitur de Tracten et de Voto et de Sancta Maria iuxta Dublinium abbatibus et quid inde, etc. Abbas de Castro Dei hoc eis denuntiet.  47  Quod factum est de abbatia quae vocatur Canonica Amalphiae per abbates de Maceriis et de Grandisylva solemniter coram domino Papa quibus totum negotium eiusdem domus et dispositio a generali Capitulo commissum fuerat in plenaria potestate, videlicet ut perpetuo sit filia Claraevallis, Capitulum generale gratum habet et ratum et confirmat. Abbas etiam Claraevallis ad eam mittat conventum auctoritate Capituli generalis et perpetuum super hoc imponitur silentium abbati et conventui Fossaenovae, et scribatur hoc illi abbati auctoritate Capituli generalis.  48  Abbas de Sancta Cruce in Wallia, qui contra Ordinis instituta litteras impetravit ut liceret mulieribus ingredi domum suam, sex diebus sit in levi culpa, duobus eorum in pane et aqua, et quadraginta diebus extra stallum abbatis, et iisdem diebus abstineat ab altari ; impetratis etiam litteris non utatur.  49  De abbatia Gratiae Dei in Vuallia quae in loco litigioso constructa esse dicitur et fundata, committitur de Brueria et de Quinqesode abbatibus, qui ad domum illam personaliter accedentes, si ita esse invenerint fundatorem moneant et inducant ut pacificet cum suis adversariis vel alium eis locum conferat competentem in quo sine alterius iniuria eadem possit abbatia fundari, alioquin si possessiones habet alias competentes licentiam tribuat alias transferendi, quid inde fecerint sequenti anno referant Capitulo generali.  50  Committitur de Grandisylva et de Scala Dei abbatibus ut diligenter inquirant et examinent electionem Willelmi abbatis Bonaecumbae et si invenerint quod ab excommunicatis vel ipse existens excommunicatus sit electus, deponant eum absque mora auctoritate Capituli generalis et potestatem habeant revocandi et absolvendi ab omnibus excommunicationibus tam ipsum abbatem quam ipsius domus monachos et conversos, tam illos qui adhaeserunt quondam abbati quam alios, prout viderint expedire (salva commissione facta abbatibus de Scala Dei, de Fontefrigido auctoritate Capituli generalis).  51  Correctio et ordinatio monasterii Sancti Thomae et mulierum prope illud monasterium habitantium in Veneciis de quibus constat multa [perpetrari] quae denigrant Ordinis honestatem, committitur de Caravalle, de Colomba et de Cherreto abbatibus qui illam domum mulierum ex toto expirare faciant aut ad alium locum competentem transferant et remotum, reservato iure eidem monasterio Sancti Thomae in possessionibus earumdem si quas habent, et quid inde fecerint sequenti anno referant Capitulo generali. Abbas de Cherreto hoc duobus aliis suis collegis denuntiet.  52  De domibus Caduni et Gondonii de quibus multa mala dicuntur committitur patri abbati Pontigniaci quid inde fecerit sequenti anno referat Capitulo generali.  53  Isti sunt abbates de Hispania qui debuerunt venire hoc anno ad Capitulum nec venerunt : de Iuncaria, de Sephia, de Macenaria, de Sancto Petro de Aquila, de Stella, de Penna maiore ; isti faciant poenitentiam in Usibus constitutam. Abbas de Spina hoc eis denuntiet.  54  Querela abbatis de Altofonte contra abbatissam Sancti Desiderii committitur de Bellencuria, de Cheminum et de Monasterio in Argona abbatibus pace vel iudicio terminanda, et quid inde fecerint sequenti anno referant Capitulo generali, anno Domini millesimo tricesimo quinto. 